internet vaartha 169 Views
ఆడిలైడ్‌ : ఆస్ట్రేలియాతో జరిగిన తొలి టి20లో భారత్‌ జట్టు విజయాన్ని సాధించిందన్న ఆనందం మధ్య జట్టులోకి వచ్చిన యువరాజ్‌ సింగ్‌ బ్యాటింగ్‌ను మరోసారి తిలకించలేకపోయామని క్రికెట్‌ అభిమా నులు నిరుత్సాహాన్ని వ్యక్తం చేసిన వేళ కెప్టెన్‌ ధోనీ నోరు విప్పాడు. వాస్తవానికి రెండు వికెట్లు పడ్డ తరువాత యువరాజ్‌ బ్యాటింగ్‌ ఆర్డర్‌లో ఉండగా, యువరాజ్‌ను ఆపిన ధోనీ బ్యాట్‌ చేతబట్టి మైదానంలోకి దిగిన సంగతి తెలిసిందే. కాగా కేవలం 3 బంతులు మాత్రమే ఎదుర్కొన్న ధోనీ విలువైన 11 పరుగులు జోడించాడు కూడా.ఇండియా నుంచి వచ్చి జట్టులో చేరిన యువరాజ్‌,కేవలం ఒక్క నెట్‌ సెషన్‌ ప్రాక్టీస్‌లో మాత్రమే పాల్గొన్నాడని,ఆ కారణంగానే యువరాజ్‌ కన్నా ముందు రైనాను,ఆపై తాను రావాల్సి వచ్చిందని ధోనీ పేర్కొన్నాడు.కాగా రైనా బాగా చేశాడని గుర్తు చేస్తూ యువరాజ్‌ మంచి ఆటగాడని,ఒక మంచి క్యాచ్‌ పట్టుకుని క్రిస్‌ లెన్‌ను పెవీలియన్‌కు దారి పట్టించాడన్నాడు.కాగా తదుపరి మ్యాచ్‌లలో యువరాజ్‌ విన్యాసాలు తిలకించే అవకాశం లభిస్తుందనే అనుకుంటున్నట్లు ధోనీ వివరించాడు.